Document ID: 31991R3832

ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 3832/91 ΤΟΥ ΣΥΜΒΟΥΛΙΟΥ της 19ης Δεκεμβρίου 1991 για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Κοινοτήτων αυτών όσον αφορά τη συνεισφορά στο καθεστώς συνταξιοδότησης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,
τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού αυτών των Κοινοτήτων, όπως καθορίσθηκαν από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) και τροποποιήθηκαν τελευταία από τον κανονισμό (ΕΚΑΧ, ΕΟΚ, Ευρατόμ) αριθ. 3830/91 (2),
την πρόταση της Επιτροπής που καταρτίσθηκε μετά από γνώμη της Επιτροπής του Κανονισμού Υπηρεσιακής Κατάστασης,
τη γνώμη του Ευρωπαϊκού Κοινοβουλίου (3),
τη γνώμη του Δικαστηρίου,
Έχοντας λάβει γνώση της έκθεσης της επιτροπής συνεννόησης η οποία συνεστήθη με την απόφαση του Συμβουλίου της 23ης Ιουνίου 1981,
Εκτιμώντας:
ότι κρίνεται σκόπιμο, στα πλαίσια της συνολικής λύσης που προέκυψε από τις διαπραγματεύσεις και προκειμένου να εξασφαλιστεί, για μεγαλύτερο χρονικό διάστημα, η ισορροπία του καθεστώτος συνταξιοδότησης, να ενισχυθούν τα διατιθέμενα στο καθεστώς αυτό χρηματοδοτικά μέσα, με αύξηση, από την 1η Ιανουαρίου 1993, του ποσοστού της συνεισφοράς στο εν λόγω καθεστώς το οποίο καθορίζεται στο άρθρο 83 παράγραφος 2 του κανονισμού υπηρεσιακής κατάστασης-
ότι θα πρέπει να τροποποιηθεί ανάλογα ο κανονισμός υπηρεσιακής κατάστασης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο άρθρο 83 παράγραφος 2 του κανονισμού υπηρεσιακής κατάστασης, το ποσοστό 6,75 % αντικαθίσταται από το ποσοστό 8,25 %.
2. Στο άρθρο 42 δεύτερο εδάφιο του καθεστώτος που εφαρμόζεται επί του λοιπού προσωπικού, το ποσοστό 13,5 % αντικαθίσταται από το ποσοστό 16,5 %.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1991.

Labels: 10
0
15